憶昔行送彭子發
作者：趙鼎臣
朝代：宋

paragraphs: 憶昔黄粱炊未熟，太學七人同日逐。
先生不免弟子嘲，胯下頗遭年少辱。
古人高誼今則亡，惟有彭公色慨慷。
皇華已建使者節，青眼尚看同舍郎。
三年牢落江湖上，頼有故人相倚傍。
我窮凡鬼輒累公，公復參差我何望。
世間榮辱何紛紛，覆手爲雨翻手雲。
請將得失問北叟，敢以喜慍觀子文。
滿斟滑盞如船大，舉酒屬公公且坐。
看公骨相合封侯，今日入朝明日賀。